[pic] | EUROOPA ÜHENDUSTE KOMISJON |

Brüssel 06.06.2005

KOM(2005)241 lõplik

Ettepanek

NÕUKOGU OTSUS

millega muudetakse tehnika arenguga kohandamise eesmärgil Euroopa Parlamendi ja nõukogu direktiivi 2002/95/EÜ (teatavate ohtlike ainete kasutamise piiramise kohta elektri- ja elektroonikaseadmetes) lisa

(komisjoni esitatud)

SELETUSKIRI

1. Direktiivi 2002/95/EÜ (teatavate ohtlike ainete kasutamise piiramise kohta elektri- ja elektroonikaseadmetes) artikli 4 lõikes 1 sätestatakse, et turuleviidud uued elektri- ja elektroonikaseadmed ei tohi alates 1. juulist 2006 sisaldada pliid, elavhõbedat, kaadmiumi, kuuevalentset kroomi, polübroomitud bifenüüle (PBB) ega polübroomitud difenüüleetreid (PBDE).

2. Artikkel 5(1)(b) näeb ette kohandamist teaduse ja tehnika arenguga. Komisjoni abistab selles töös jäätmeid käsitleva direktiivi 75/442/EMÜ[1] artikli 18 alusel loodud komitee. Vastav kord on sätestatud direktiivi 2002/95/EÜ artiklis 7.

Komisjon esitas vastavalt kõnealusele korrale jäätmeid käsitleva direktiivi 75/442/EMÜ artikli 18 alusel loodud komiteele hääletamiseks otsuse eelnõu 19. aprillil 2005. Otsuse eelnõu ei saanud komitees kvalifitseeritud häälteenamuse toetust.

Seetõttu esitatakse nõukogu otsuse eelnõu vastavalt direktiivi 75/442/EMÜ artiklis 18 sätestatud korrale nõukogule. Kui nõukogu ei ole otsust teinud kolme kuu jooksul alates eelnõu esitamist, võtab komisjon esitatud meetmed vastu.

Ettepanek

NÕUKOGU OTSUS

millega muudetakse tehnika arenguga kohandamise eesmärgil Euroopa Parlamendi ja nõukogu direktiivi 2002/95/EÜ (teatavate ohtlike ainete kasutamise piiramise kohta elektri- ja elektroonikaseadmetes) lisa

(EMPs kohaldatav tekst)

EUROOPA LIIDU NÕUKOGU,

võttes arvesse Euroopa Ühenduse asutamislepingut,

võttes arvesse Euroopa Parlamendi ja nõukogu 27. jaanuari 2003. aasta direktiivi 2002/95/EÜ teatavate ohtlike ainete kasutamise piiramise kohta elektri- ja elektroonikaseadmetes,[2] eriti selle artikli 5 lõike 1 punkti b,

ning arvestades järgmist:

(1) Komisjon on direktiivi 2002/95/EÜ järgi kohustatud hindama teatavate sama direktiivi artikli 4 lõike 1 kohaselt keelatud ohtlike ainete sisaldust.

(2) Teatavate pliid, elavhõbedat, kaadmiumi, kuuevalentset kroomi, polübroomitud bifenüüle (PBB) või polübroomitud difenüüleetreid (PBDE) sisaldavate materjalide ja osade suhtes peaks kehtima erand kõnealusest keelust, kuna nende ohtlike ainete kõrvaldamine konkreetsetest materjalidest ja osadest või nende asendamine on endiselt teostamatu.

(3) Kuna vastavalt nõukogu 23. märtsi 1993. aasta määrusele (EMÜ) nr 793/93 (olemasolevate ainete ohtlikkuse hindamise ja kontrolli kohta)[3] tehtud 10-BDE riskianalüüsile leiti, et riski vähendamiseks tarbijatele ei ole praegu vajadust kohaldada rohkem meetmeid, võib 10-BDE puhul teha direktiivi 2002/95/EÜ artikli 4 lõikest 1 erandi. Riskianalüüsi raames on vajalikud lisauuringud ja tööstus rakendab heitmete vabatahtlikku vähendamise kava.

(4) Erandid teatavate konkreetsete materjalide ja osade keelust peaksid olema kehtivusulatuse ja -aja poolest piiratud, et nii saavutada ohtlike ainete elektri- ja elektroonikaseadmetes kasutamise järkjärguline lõpetamine eeldusel, et nende ainete kasutamine sellisel otstarbel muutub välditavaks.

(5) Vastavalt direktiivi 2002/95/EÜ artikli 5 lõike 1 punktile c tuleb iga kõnealuse direktiivi lisas nimetatud erand läbi vaadata vähemalt iga nelja aasta tagant või nelja aasta möödumisel punkti lisamisest loetelusse, eesmärgiga kaaluda elektri- ja elektroonikaseadmete materjalide ja komponentide väljajätmist lisast, kui kõrvaldamine või asendamine konstruktsioonimuutuste või materjalide ja komponentidega, mis ei nõua artikli 4 lõikes 1 nimetatud materjalide või ainete kasutamist, on tehniliselt või teaduslikult võimalik juhul, kui asendamise negatiivne mõju keskkonnale, tervisele ja/või tarbijaohutusele ei ole tõenäoliselt suurem kui sellest keskkonnale, tervisele ja tarbijaohutusele tekkiv kasu. Seetõttu vaadatakse iga käesoleva otsusega ettenähtud erand läbi enne 2010. aastat.

(6) Seetõttu tuleks direktiivi 2002/95/EÜ vastavalt muuta.

(7) Komisjon on vastavalt direktiivi 2002/95/EÜ artikli 5 lõikele 2 konsulteerinud elektri- ja elektroonikaseadmete tootjate, ringlussevõtjate, töötlemisega tegelevate ettevõtjate, keskkonnaorganisatsioonide, töövõtjate ja tarbijaühingutega ning edastanud märkused 15. juuli 1975. aasta nõukogu direktiivi 75/442/EMÜ (jäätmete kohta)[4] artikli 18 alusel loodud komiteele, edaspidi „komitee“.

ON VASTU VÕTNUD KÄESOLEVA OTSUSE:

Artikkel 1

Direktiivi 2002/95/EÜ lisa muudetakse vastavalt käesoleva otsuse lisale.

Artikkel 2

Käesolev otsus on adresseeritud liikmesriikidele.

Brüssel,

Nõukogu nimel

eesistuja

LISA

Direktiivi 2002/95/EMÜ lisa muudetakse järgmiselt:

1. Pealkiri asendatakse järgmisega:

„Plii, elavhõbeda, kaadmiumi, kuuevalentse kroomi, polübroomitud bifenüülide (PBB) või polübroomitud difenüüleetrite (PBDE) kasutusviisid, mis on vabastatud artikli 4 lõike 1 nõudmistest“

2. Punkt 10 asendatakse järgmisega:

„10. 10-BDE polümeersetes kasutusviisides

3. Lisatakse punkt 11:

„11. Plii pliist/pronksist laagriliudades ja puksides.“

[1] Direktiivi on muudetud nõukogu otsusega 1999/468/EÜ (EÜT L 184, 17.7.1999, lk 23).

[2] ELT L 37, 13.2.2003, lk 19.

[3] ELT L 84, 5.4.1993, lk 1.

[4] EÜT L 194, 25.7.1975, lk 39. Direktiivi on viimati muudetud Euroopa Parlamendi ja nõukogu määrusega (EÜ) nr 1882/2003 (ELT L 284, 31.10.2003, lk 1).